AlexejDobrolubov/national_council_slovak_2010 huggingface dataset:
39. schôdza NR SR - 9.deň - B. popoludní
Dátum: 2025-09-23
Poslanec: Štefunko, Ivan (PS)
Druh vystúpenia: Vystúpenie v rozprave

musí podporiť túto konsolidáciu a až potom možno mu ju schválite, novelu tej, obmedzenie tej transakčnej dane, ktoré tu máme, myslím, že od jari. Potom ste mu zobrali aj to ministerstvo športu, ktoré teda už nemá v dosahu. No a teraz sa mu vláda, vaša vláda vykašľala na jeho agendu malých živnostníkov. No neviem, neviem, aký bude poslušný Andrej Danko, ako dlho vydrží v tejto, v tejto koalícii. Ale to nechcem predvídať, možno sa to nejakým spôsobom utrasie. No a kto je veľkým víťazom tejto konsolidácie? Zatiaľ mi to pripadá, že je to táto vláda. Tvária sa, že si zmrazia platy, ale vlastne v skutočnosti, občania, znova to hovorím, oni si platy zvýšili, a tie si možno, tie majú zmrazené, ale okrem toho si zvýšili tie platy cez tie paušálne náhrady, ktoré v zásade, ako som počul, zatiaľ sa nejdú hýbať. Zároveň sa, ako som povedal, znova nakupujú autá, manažéri v štátnych podnikoch nemajú žiadne obmedzenia, akým spôsobom idú konsolidovať. To znamená, že je to úplne veľký, veľký výsmech. No a možno ja by som vás vyzval, ja neviem, že či na to bude priestor alebo čas, neviem, dokedy bude táto, táto diskusia pokračovať, ale ja by som sa strašne rád bavil o tom, že v zásade kde teda bude ten štát šetriť na sebe. A možno trošičku niečo osobné, pán Kamenický, neviem, či (rečník obzerajúc sa okolo seba hľadá osloveného ministra), prosím vás, chvíľu pozornosti by som vás požiadal, ja som vás pozeral v debate v televízii a povedali ste tak všeobecne, že opozícia nevie, čo rozpráva, bliaka, klame a tak ďalej. Ja mám pocit, a ja som sa tu už tretíkrát vyjadroval, a povedzte mi, že kedy ja som klamal, kedy som sa vyjadroval neslušne a tak ďalej (reakcia z pléna), že povedali ste, že opoziční poslanci nevedia, čo rozprávajú. Ja sa relatívne zodpovedne pripravujem na tieto vystúpenia a keď, keď mi dokážete, že kedy som sa správal neslušne alebo bliakal, tak, tak si to rád vypočujem. Takže správajme sa k sebe slušne, ja sa to snažím robiť, až niekedy mi to moji voliči vyčítajú, že som príliš mäkký na vás, ale ja sa snažím správať slušne. Ďakujem veľmi pekne. (Prebieha komunikácia mimo mikrofónu medzi rečníkom a ministrom financií.)
39. schôdza NR SR - 9.deň - B. popoludní
Dátum: 2025-09-23
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

Ďakujem veľmi pekne. Poslankyňa Jaurová spomenula vec, ktorú aj viacerí už vo svojich faktický poznámkach ocenili a ktorá mňa teda absolútne trápi je naozaj že odchod mladých ľudí do zahraničia. Mali sme to tu už veľakrát, dokonca ja vidím oproti sebe usmievajúceho sa pána Barteka, ktorý povedal teda, že len ľudia, ktorí nie sú dostatočne národní a vlasteneckí odchádzajú a že ľudia, s ktorými on sa rozpráva zostávajú. No ja si myslím, že to vlastenectvo v nejakom momente skončí, keď tí ľudia, ktorí žijú z práce skrátka nebudú mať ľudovo povedané čo do úst. Špeciálne keď žijeme v Európskej únii, kde sa dá vlastne živnosť založiť hneď za hranicami a dokonca ani nemusí byť hneď za hranicami, môžete mať živnosť kade-tade po Európskej únii a môžete fakturovať služby tam a stanete sa daňovým poplatníkom v inej krajine a tým pádom Slovensko bude aj tak prichádzať o tie daňové príjmy, ktoré si krásne namaľovalo ministerstvo financií vo svojom konsolidačnom opatrení. To znamená, že ekonomika nie je úplne exaktná veda. Ekonomika je prepojená so sociológiou, psychológiou, s demografiou, dokonca aj s históriou, aj s očakávaniami a trošku aj s mágiou a proste ak ľudia, ktorí nebudú dôverovať v zázrak, ktorý im tuto sľubujete, tak proste skrátka odídu. Ale nebude to mrzieť len nás, ktorých to mrzí v každom našom vystúpení, ale bude to naozaj mrzieť aj to vaše ľudovo povedané (nezrozum. slovo) teda tí dôchodcovia, ktorí sa nebudú môcť stretávať sa fyzicky so svojimi vnúčatami, alebo dokonca nebudú mať pracovnú silu, ktorá im bude zarábať na tie dôchodky, ktoré im zvyšujete. Takže ďakujem, že si to spomenula.
39. schôdza NR SR - 9.deň - B. popoludní
Dátum: 2025-09-23
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

Hej? Wow. V prvom rade, musím sa priznať, že si po dvoch rokoch v tejto, v tomto zhromaždení nezvyknem na to, že proste má tu byť minister a ten väčšinu času to prekecá s koaličnými poslancami. Proste neviem, že či to je ako keby úplne okay, lebo proste tí koaliční poslanci majú priestor na to sa na rôznych straníckych báloch a stretnutiach proste sa s nimi rozprávať a my tu rad vlastne rozprávame ministrovi o tom, že kde by mohol spraviť ako keby že nejaké zlepšenie a ja som sa vždycky správal veľmi slušne a on proste rozpráva ďalej a koaličný poslanec si tam stále stále sedí. Takže to je ku morálke tohto parlamentu, nie je tu ani predkladateľ, ani nik a vlastne mám pocit, že sme tu len tak na srandu. Pán predseda, možno by ste si s tým mohli slušnosti a vo všetkej počestnosti vás vyzývam, aby ste urobili trošičku poriadok v tejto veci. Ale teraz k tomu, čo hovorila pani Števulová, tak podľa mňa vystihla jednu, jednu zaujímavú vec vlastne, ktorú som si až tak neuvedomil, že tým, že, že tie dôchodky nie sú až také úžasné, aj keď ich majú trinásť, tak si proste dámy a páni privyrábajú, ak ešte im zdravie slúži, nejakými malými peniazmi. Založili sem živnosť a teraz sme počuli, že, že pani, ktorá písala tento dojemný list, vlastne má efektívnu daň 87 %. 87 efektívna daň z práce a zároveň váš konsolidačný balíček sa vôbec nezamyslel nad tým, že proste my máme v krajine 7-percentnú daň z rentierstva, teda daň z dividend, daň z majetku. To znamená, že vlastne niečo, čo v skutočnosti ten človek nemusí nejakým spôsobom až tak spravovať, nežije dennodenne...(Prerušenie vystúpenia časomerom.)
39. schôdza NR SR - 9.deň - B. popoludní
Dátum: 2025-09-23
Poslanec: Štefunko, Ivan (PS)
Druh vystúpenia: Vystúpenie s faktickou poznámkou

Ďakujem vám veľmi pekne. Jano, ty si spomenul tú nešťastnú a nedávnu epizódu kde vniklo, alebo vyšlo najavo, že ministerka kultúry cestovala za 16 tis. eur, teda mala letenky. Ja som priznám, že ja som spoluzakladal najväčšieho predajcu leteniek na Slovensku, skoro 20 rokov som tam bol spoločník, a ja som v živote neletel letenkou ktorá by stála viac ako 4 tis. eur. To je vlastne neuveriteľné akým spôsobom sa vlastne vie niekto kto žiadne peniaze nezarobí, skôr ich míňa, nevedel sa uskromniť. A vlastne my tu celý čas rozprávame proste o tom, že keby, aj ty si o tom Jano hovoril, že keby ste vy ukázali na tých malých drobných veciach že sa uskromňujete, že proste nerobíte okázalé veci, že viete si škrtnúť zo svojho pohodlia, že proste viete urobiť ako keby optimalizáciu vášho fungovania, tak úplne ináč by sme to podľa mňa aj my chápali. Možno ako opozícia by sme mali menej nábojov na vás, lebo teraz mám pocit, že mám plnú zbrojnicu. A proste aj ľudia by to oveľa lepšie chápali. Podľa mňa aj v tých regiónoch, kde ste veľmi silní, tu sa obraciam na kolegov zo SMER-u, proste chodím po východniarskych akože krčmách, aj tam kde proste ste mali 30, 40 %, podľa mňa už vás majú plné, plné zuby. Lebo proste vidia akým spôsobom proste v zásade šafárite aj z ich peňazí. A to je proste neuveriteľné a to sa proste, žiaľ, vám vráti. Ale hlavne škoda je, že sa to vráti Slovensku. Lebo vlastne to Slovensko bude musieť tie peniaze, ktorými vy nás zadlžujete raz vracať. A aj tie babky, ktorým dávate dôchodky akože zvýšené, proste sa im to vráti na nákladoch.
9. schôdza NR SR - 13. deň - A. dopoludnia
Dátum: 2024-02-21
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

96. Ďakujem za slovo. Kolegyňa, ďakujem za tvoj príspevok v rozprave. V reakcii na tvoj prejav si dovolím prečítať kúsok z článku Jána Kuciaka, pretože je to práve dnes, kedy si pripomíname výročie jeho vraždy. Ján Kuciak, 18.08.2016, Komu patrí vila na Slavíne ? Z pozadia sa vynárajú ľudia blízki Kaliňákovi. Pod bratislavským Slavínom rastie luxusná vila za niekoľko miliónov eur. Už dlhšie sa špekuluje, že patrí ministrovi vnútra Robertovi Kaliňákovi. Vlastnícka štruktúra firiem v pozadí honosnej vily však naznačuje, že nemusí ísť len o klebety. Podľa zistení Aktuality.sk boli totiž jej majiteľmi aj ľudia blízki Kaliňákovi, advokát Marek Turčan a údajný mecenáš SMER-u Jozef Brhel. Dnes vlastní túto nehnuteľnosť schránková firma, milióny za poradenstvo. Turčan kúpil vilu spájanú s Kaliňákom v roku 2007 cez svoju firmu Medis Consulting, podľa ktorej účtovnej závierky stála 26 miliónov korún. Spoločnosť Medis Consulting vznikla v roku 2006, teda v čase, keď sa stal Robert Kaliňák prvý raz ministrom vnútra. Už v prvom roku existencie zarobila 25 miliónov korún, hoci nemala žiadnych zamestnancov a v predstavenstve sedel len Turčan. Takže na záver opäť, dnes je to šesť rokov od vraždy Jána Kuciaka. Pamätajme na jeho odhodlanie a odvahu odhaľovať pravdu. Ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

30. Ďakujem za slovo, pán predsedajúci. Viliam, ďakujem aj za tvoj prejav a na úvod svojej faktickej by som tiež chcela vyzvať prezidentského kandidáta Petra Pellegriniho, aby prestal robiť handru z Ústavného súdu a poslal novelu Trestného zákona na zverejnenie v Zbierke zákonov. Vrátim sa k tvojmu prejavu. Keď sa pozrieme na predchádzajúce vlády Roberta Fica, tak akoby sa vrece pretrhlo s ľuďmi ako Bašternák, Kičura a mnoho ďalších. No a keď taký obyčajný človek, ktorý poctivo pracuje celý život, od rána do večera, rok čo rok, šetrí každý cent, aby mohol kúpiť, aby si mohol kúpiť vlastný byt, auto, alebo aby svojim deťom doprial lepšiu budúcnosť. A potom ten poctivý človek vidí takých Kičurovcov a Bašternákovcov, ako sa vedľa nich usadzujú, jazdia v luxusnom aute, bývajú v honosnej vile a užívajú si život bez starosti. Alebo vidí, ako sa nejaký politik kúpe v luxusnom kaštieli a pritom jeho majetok pochádza z korupcie, z kradnutia a podvodov. Pocit nespravodlivosti v takýchto situáciách je prirodzený a pochopiteľný. Je frustrujúce vidieť, ako tí, ktorí sa správajú neeticky a nelegálne profitujú na úkor tých, ktorí poctivo pracujú a dodržiavajú pravidlá. A práve tento návrh zákona prináša spravodlivosť a umožňuje úradom pozrieť sa na prsty takýmto podvodníkom. Som naozaj zvedavá na hlasovanie, pretože tam sa ukáže, kto sa bojí preukázať pôvod svojho majetku a kto má čisté svedomie. Ďakujem.
9. schôdza NR SR - 12.deň - B. popoludní
Dátum: 2024-02-20
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

64. Ďakujem za slovo. Vážená pani poslankyňa, ďakujem za váš prejav. Zazneli tu mnohé dôležité historické fakty, ktoré poukazujú na dôležitosť Sviečkovej manifestácie, ale aj odvahy občanov bojovať za svoje práva a slobodu. Sviečková manifestácia zohrala kľúčovú úlohu v boji proti totalitnému režimu a jej odkaz rezonuje aj dnes. Pripomína nám, že sloboda a demokracia nie sú samozrejmosťou. Tieto hodnoty si musíme chrániť a bojovať za ne, ak sú ohrozené. Pripomienka tejto historickej udalosti je mimoriadne dôležitá v súčasnej dobe, kedy čelíme nárastu extrémizmu v rôznych formách. Nebezpečenstvo nehrozí len zo strany pracovit... pravicových ideológií, ale aj z radov radikálnej ľavice. Bonifikácia kontroverzných osobností, ako napríklad Che Guevaru, zodpovedného za smrť a utrpenie mnohých ľudí, je toho smutným príkladom. O to významnejšie je udržiavať v pamäti udalosti ako Sviečková manifestácia, ktorá symbolizuje odhodlanie brániť sa útlaku a bojovať za slobodu a demokraciu. V dobe, kedy tieto hodnoty čelia opätovným hrozbám, je toto posolstvo dôležitejšie než kedykoľvek predtým. Pani poslankyňa, ďakujem vám za váš prejav. Myslím si, že táto zásadná udalosť v našej histórii si zaslúži štatút sviatku, a preto návrh podporím.
9. schôdza NR SR - 10.deň - B. popoludní
Dátum: 2024-02-15
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

143. Ďakujem za slovo. Chcem sa poďakovať všetkým kolegom za ich faktické poznámky a chcem len povedať, že ide skutočne o splatenie historického dlhu, ktorý Slovensko má voči nezákonne sterilizovaným ženám. Ako ste správne poznamenali, peniaze im síce už nevrátia možnosť mať deti, ale sú dôležitým gestom z hľadiska spravodlivosti. A ja by som si dovolila ešte jeden taký citát. Mohla by som zacitovať Barboru Černušákovú z Amnesty International. Citujem: "V bývalom Československu sterilizovali tisíce žien, prevažne Rómky. Donútili ich podpísať formuláre o súhlase so zákrokom, často počas pôrodu alebo keď sa zotavovali z cisárskeho rezu. V mnohých prípadoch im nepovedali, čo vlastne podpisujú. Išlo o hrubé porušenie ich práv vrátane práva nebyť podrobené mučeniu či inému zlému zaobchádzaniu a skutočne hanebnú kapitolu dejín našej krajiny." Štát sa obetiam za toto porušovanie základných ľudských práv ospravedlnil, no z môjho pohľadu je to nedostatočné. Preto vnímam náš návrh zákona ako morálnu povinnosť voči obetiam tejto nespravodlivosti a dúfam, že v parlamente nájde podporu. Ešte raz všetkým ďakujem.
6. schôdza NR SR - 22.deň - C. noc
Dátum: 2024-01-25
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

16. Ďakujem za slovo. Jožo, ďakujem za tvoj prejav. V reakcii na tvoje slová chcem reagovať, že okrem slušnosti a spravodlivosti by chceli aj pokoj, aby už malo Slovensko pokoj, pretože, dovolím si pripomenúť, že Peter Pellegrini v prezidentských voľbách kandiduje so sloganom Slovensko už potrebuje pokoj. Zaujímalo by ma, či pán Pellegrini považuje desiatky tisíc ľudí na námestiach, ktorých svojim konaním rozoštval, za pokoj. A už pred voľbami sa snažil ľudí presvedčiť o tom, že je iný ako Robert Fico. Hovoril tiež o akejsi koalícii zmieru, no spôsob vládnutia tejto koalície skôr pripomína mečiarizmus. Môžeme si napríklad spomenúť na decembrové rokovanie parlamentu počas ktorého bola Petrom Pelegrinim nasilu ukončená rozprava o štátnom rozpočte. Dnes zase navrhol, aby sme rokovali nepretržite až do prerokovania bodu. Za ministra vnútra nominoval človeka, ktorý si robil takú nadprácu, že podľa mňa aj samotný Robert Fico bol prekvapený z toho, akým arogantným spôsobom urobil minister vnútra čistky na polícii, takže jeho slová o upokojovaní spoločnosti vôbec nie sú presvedčivé a ani dôveryhodné. Zhodou okolností som pred chvíľou narazila na jeden krátky text od autora „Hej, ty!“, ktorý si dovolím prečítať: „Pellegrini tvrdil, že nemá prezidentské ambície, ale kandiduje za prezidenta. Nevedel si predstaviť vládnuť so SMER-om, ale vládne so SMER-om. Vravel, že nevzal úplatok v krabici od šampanského, ale...“ Ešte raz ďakujem za tvoj prejav, Jožko.
6. schôdza NR SR - 22.deň - B. popoludní
Dátum: 2024-01-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

451. Ďakujem za slovo. Pán poslanec Dubéci, ďakujem za váš prejav. Hovorili ste o amnestii, ktorú by navrhovaná novela znamenala. Rovnako sa vyjadrila aj špeciálna prokuratúra, ktorá vydala stanovisko, v ktorom tvrdí, že po schválení navrhovanej novely Trestného zákona bude potrebné približne 30 % trestných vecí týkajúcich sa trestných činov poškodzovania finančných záujmov EÚ zastaviť z dôvodu premlčania. Dovolím si preto znovu upozorniť aj na stanovisko Európskej prokuratúry, podľa ktorej by navrhované zmeny minimalizovali odhalenie možných podvodov poškodzujúcich finančné záujmy EÚ. Vyňali by Európsku prokuratúru od špecializovaných vyšetrovateľov Národnej kriminálnej agentúry bez primeranej náhrady, presmerovali by väčšinu prípadov Európskej prokuratúry zo Špecializovaného trestného súdu na nižšie súdy s malými odbornými znalosťami v oblasti trestných činov v kompetencii Európskej prokuratúry a predstavujú de facto amnestiu v podstatnom počte aktívnych vyšetrovaní podvodov poškodzujúcich finančné záujmy Európskej únie v Slovenskej republike. Na záver by som chcela podotknúť, že si vážim Úrad špeciálnej prokuratúry, ktorá dokázala, že aj na Slovensku je možné bojovať proti korupcii aj na tých najvyšších miestach. A myslím si, že motivácia súčasnej vlády pri rušení inštitúcie, ktorá je... zohráva kľúčovú úlohu v boji proti korupcii, je zjavná, avšak v demokracii nemôžu osobné záujmy prevážiť nad tými verejnými. Ešte raz ďakujem za váš prejav.
6. schôdza NR SR - 22.deň - B. popoludní
Dátum: 2024-01-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

323. Ďakujem za slovo. Ďakujem, pán poslanec Škripek, za váš prejav, ktorý bol naozaj konštruktívny a k veci. Rozoberali ste jednotlivé podmienky, ktoré oprávňujú predkladať zákon v skrátenom legislatívnom konaní. Viacerí predstavitelia vlády sa vyjadrili, že opozícia v parlamente len opakuje stále to isté dookola. No my im to tu opakujeme, pretože sa tvária, že nič nepočujú a navrhovaná novela Trestného zákona je úplne v poriadku. V poriadku však určite nie je, veď o tých dôvodoch ste hovorili aj vy, pán poslanec Škripek, a tie negatívne aspekty sú tak zásadné, že vážnym spôsobom poškodia celú krajinu. A o tom nehovoríme len my v opozícii, ale aj odborníci, ako napríklad prokurátor a bývalý štátny tajomník ministerstva spravodlivosti Peter Sepeši. Hovorí o tom Európska prokuratúra, Európsky parlament či Európska komisia, takže skutočne nikto nemôže tvrdiť, že ide o akúsi zaujatosť. Ide o legitímne výhrady, ktoré by vládna koalícia mala rešpektovať a brať do úvahy. Namiesto toho tu však sedíme, len aroganciu... vidíme len aroganciu a podkopávanie demokratického spôsobu prijímania zákonov. Takže ešte raz, pán poslanec Škripek, ďakujem vám za váš vecný príspevok.
6. schôdza NR SR - 22.deň - B. popoludní
Dátum: 2024-01-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

196. Ďakujem za slovo. Ďakujem, pán poslanec Gröhling, spomínali ste podmienky na skrátené legislatívne konanie, ktoré neboli naplnené, teda ako sme už spomí... ukázali, poukázali viacerí. Vláda však v návrhu na skrátené legislatívne konanie argumentuje akýmsi porušovaním ľudských práv obžalovaných. To sú teda bojovníci za ľudské práva, keď ignorujú porušovanie práv Rómov, ktorí sú segregovaní, ktorí nedostávajú rovnakú zdravotnú starostlivosť, alebo porušovanie práv detí v reedukačných centrách, ktoré vyrastajú v podmienkach, ktoré sú horšie ako podmienky vo väzniciach. Toto je porušovanie ľudských práv, vážená koalícia, toto je situácia, ktorá si vyžaduje skrátené legislatívne konanie, preto mi príde mimoriadne cynické, keď takto arogantne argumentujete porušovaním ľudských práv. Štyridsať odsúdených ľudí, ktorí sa priznali ku korupcii, alebo bola preukázaná ich vina na súde, nie je porušovanie ľudských práv, 130 podozrivých, trestne stíhaných alebo obžalovaných za korupčné trestné činy a zneužívanie moci nie je porušovanie ľudských práv, ale spravodlivosť. Ďakujem pekne.
6. schôdza NR SR - 22.deň - B. popoludní
Dátum: 2024-01-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

156. Ďakujem za slovo. Pán poslanec Viskupič, chcela by som oceniť vaše vystúpenie, v ktorom ste uviedli mnoho argumentov, ktoré poukazujú na škodlivé aspekty predloženej novely. Hovorili ste o dôvodoch, ktoré poukazujú na neopodstatnenosť skráteného legislatívneho konania pri tak dôležitom návrhu zákona. To sa nepáči ani Európskej únii, ktorá vládu vyzvala, aby navrhované zmeny zastavila a už vôbec ich neprijímala v skrátenom legislatívnom konaní. Inak Slovensku hrozí strata eurofondov, čo zásadne naruší rozvoj celej krajiny. Skutočne nedokážem pochopiť tú aroganciu vládnej koalície, ktorá, ako ste vo svojom prejave spomenuli, ignoruje názory odborníkov a zobrala si za rukojemníkov občanov Slovenska. Odborníci však nie sú ticho, a tak môžeme každý deň čítať príspevky, ktoré novelu rozoberajú a poukazujú na jej negatívne aspekty. Ticho nie sú ani ľudia, pretože vytrvalo staja na námestiach a vyjadrujú svoj nesúhlas s týmto arogantným pretláčaním zmeny Trestného zákona. Možno vládna koalícia má moc tieto zmeny presadiť, my však máme za sebou niečo dôležitejšie - pravdu. Tu vládna koalícia nemá, a tak jej zostáva len klamať a zavádzať. No a ako to povedal Václav Havel: „Pravda zvíťazí nad zlom a nespravodlivosťou.“ Ďakujem pekne. (Ruch v sále.)
6. schôdza NR SR - 22.deň - B. popoludní
Dátum: 2024-01-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

32. Ďakujem za slovo. Pani poslankyňa Kleinert, chcem sa vám poďakovať za váš vecný prejav. Musím povedať, že vaše slová pekne podčiarkli, prečo je novela Trestného zákona škodlivá. Právny štát je v ohrození a Slovensko sa tak stáva Titanicom, ktorý sa vydal do nebezpečných vôd. Takmer každá jedna veta predsedu vlády Roberta Fica je ako taký ľadovec, ktorý našu spoločnú loď zvanú Slovensko poškodzuje a potápa. Svojimi vyjadreniami o Ukrajine či Európskej únii potápa renomé Slovenska v medzinárodných vzťahoch. Robert Fico sa však neštíti potápať ani svojich vlastných občanov, ako sme to mohli vidieť na Ekonomickom fóre v Davose, kde bez hanby adresoval rasistické poznámky na Rómov. Pred sebou však máme ľadovec, ktorý bez pochýb uvrhne Slovensko do izolácie, pripraví ho o eurofondy a ohrozí bezpečnosť občanov. Týmto ľadovcom je práve novela Trestného zákona, ktorú vláda predkladá v skrátenom legislatívnom konaní. A čo robí kapitán tento lode, ktorým je Robert Fico? Namiesto toho, aby zmenil kurz plavby a odklonil, tak Slovensko od hrozby, vydáva pokyn, aby sa loď k ľadovcu plavila ešte rýchlejšie. Vyzerá to tak, že súčasná vláda sa chystá zámerne potopiť celé Slovensko, len aby mohla použiť záchranný čln pre seba a svojich ľudí a vyhnúť sa tak spravodlivosti. Ešte raz ďakujem za váš prejav.
6. schôdza NR SR - 22. deň - A. dopoludnia
Dátum: 2024-01-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

182. Ďakujem za slovo. Pani poslankyňa Stohlová, oceňujem váš konštruktívny prejav. Opäť tu zazneli slová o dôsledkoch novely Trestného zákona. Poďme sa preto pozrieť na ďalšiu modelovú situáciu, tentokrát na skutok podvodnej vratky DPH až do 35-tisíc eur na úkor štátneho rozpočtu. Dajme tomu, že páchateľ podá daňové priznanie k DPH, pričom do daňového priznania zahrnie faktúru za fiktívny nákup tovaru, čím mu vznikne voči štátu nárok na vrátenie nadmerného odpočtu DPH vo výške 30-tisíc eur, ktorá mu je následne aj vyplatená. Podľa súčasnej právnej úpravy by išlo o zločin, ktorý sa trestá odňatím slobody na štyri až desať rokov s premlčacou dobou po dvadsiatich rokoch od dokončenia skutku. Pre porovnanie, s navrhovanou novelou Trestného zákona by sa nejednalo o trestný čin, pretože na to, aby bolo páchateľove konanie možné, možné trestnoprávne posúdiť, musí spôsobiť škodu aspoň vo výške 35-tisíc eur, aby išlo o väčšiu škodu. Opakujem, podľa navrhovanej novely Trestného zákona by sa nejednalo o trestný čin. To nehovorím ja, ale experti na justíciu, takže skutočne môžeme vidieť, že navrhované zmeny zo Slovenska urobia raj pre zločincov. Ďakujem.